b'\n_START_ARTICLE_\nSkellefte\xc3\xa5\n_START_SECTION_\nHistoriaa\n_START_PARAGRAPH_\nSkellefte\xc3\xa5n alueen l\xc3\xa4pi virtaava Skelleftejoki (joskus suom. Helettijoki) oli aikoinaan rajajoki, jonka etel\xc3\xa4puolella asui helsinglantilaisia eli ruotsalaisia ja pohjoispuolella lappalaisia ja suomalaisia. Alueen suomalaista v\xc3\xa4est\xc3\xb6\xc3\xa4 kutsuttiin keskiaikaisissa kirjoituksissa kveeneiksi ja heid\xc3\xa4n maataan Kvenlandiksi, esimerkiksi Ottar Haalogalantilaisen kuvauksessa n. vuodelta 890 sek\xc3\xa4 islantilaisen N\xc3\xadkul\xc3\xa1s Bergssonin Lei\xc3\xb0arv\xc3\xadsir og borgarskipan -nimisess\xc3\xa4 kuvauksessa pohjoisen kansoista vuodelta 1157.   _NEWLINE_1400-luvulla Skellefte\xc3\xa5n alueen asukkaita yritettiin k\xc3\xa4\xc3\xa4nnytt\xc3\xa4\xc3\xa4 kristityiksi, mutta turhaan. Norlantilaiset k\xc3\xa4\xc3\xa4ntyiv\xc3\xa4t kristinuskoon vasta satoja vuosia my\xc3\xb6hemmin, toisin kuin muualla Ruotsissa. Syy \xc3\xa4killiseen mielenkiintoon Skellefte\xc3\xa5n aluetta kohtaan oli ensisijaisesti lohi, jota tultiin kalastamaan alueelle._NEWLINE_Alueen vanhasta asutuksesta huolimatta Skellefte\xc3\xa5n kaupunki on Norlannin nuorimpia. Kaupungin perusti virallisesti kirkkoherra Nils Nordlander vuonna 1845. Vuonna 1967 kaupunkiin liitettiin Skellefte\xc3\xa5n maalaiskunta sek\xc3\xa4 Bure\xc3\xa5, Byske ja J\xc3\xb6rn. Kaupungin arvonimen Skellefte\xc3\xa5 menetti vuonna 1971, jolloin Ruotsissa siirryttiin yhteen kuntamuotoon. Vuonna 1974 Skellefte\xc3\xa5n kuntaan tulivat kuulumaan viel\xc3\xa4 Burtr\xc3\xa4sk ja L\xc3\xb6v\xc3\xa5nger. Nykyinen Skellefte\xc3\xa5n kunta on pinta-alaltaan ja v\xc3\xa4kiluvultaan paljon suurempi kuin entinen Skellefte\xc3\xa5n kaupunki.\n_START_SECTION_\nNyky\xc3\xa4\xc3\xa4n\n_START_PARAGRAPH_\nNyky\xc3\xa4\xc3\xa4n Skellefte\xc3\xa5 on kehittynyt teollisuus- ja kaivoskaupungiksi ja monet vanhat puurakennukset ovat saaneet v\xc3\xa4isty\xc3\xa4 tiilitalojen tielt\xc3\xa4. Kaupungin suurin ty\xc3\xb6nantaja on kaivosyhti\xc3\xb6 Boliden, joka ty\xc3\xb6llist\xc3\xa4\xc3\xa4 noin 1\xc2\xa0200 henkil\xc3\xb6\xc3\xa4. Skellefte\xc3\xa5ta kutsutaan joskus kultakaupungiksi (ruots. guldstaden) siell\xc3\xa4 kaivettavan kullan takia.\n_START_SECTION_\nUrheilu\n_START_PARAGRAPH_\nSkellefte\xc3\xa5sta on kotoisin j\xc3\xa4\xc3\xa4kiekkoseura Skellefte\xc3\xa5 AIK.'